Ular laut

Hydrophiinae (ular laut) merupakan sebuah subkeluarga ular Elapidae yang menduduki persekitaran laut sepanjang hayat. Biarpun berevolusi dari leluhur daratan, namun kebanyakannya cukup menyesuaikan diri dengan kehidupan dalam air sepenuhnya dan tidak dapat bergerak di atas darat kecuali genus Laticauda yang masih memelihara ciri-ciri leluhurnya dengan pergerakan darat yang terbatas. Ular laut ditemui di perairan tepi pantai yang panas dari Lautan Hindi hingga Pasifik. 

Kesemuanya memiliki ekor seakan dayung dan kebanyakannya memiliki badan yang mampat di sisian seakan-akan belut. Tidak seperti ikan, ular laut tiada insang dan mesti kerap timbul di permukaan untuk bernafas. Ular laut adalah antara vertebrat penafas udara yang paling akuatik. Dalam kalangan kumpulan ini terdapat antara jenis ular yang paling berbisa daripada semua ular. Ada yang berangin baik dan hanya mematuk apabila diancam, dan ada juga yang jauh lebih ganas. Kini, 17 genus telah dikenal pasti sebagai ular laut yang terdiri daripada 62 spesies.

Taksonomi
Asalnya, ular laut dianggap sebagai keluarga Hydrophiidae yang bersatu dan berasingan, kemudian dipecahkan kepada dua subfamili, iaitu: Hydrophiinae atau ular laut sejati (kini 16 genus dengan 57 spesies), dan Laticaudinae atau krait laut yang lebih primitif (satu genus, Laticauda, dengan lima spesies). Akhirnya, setelah menjadi jelas betapa rapatnya ular laut dengan Elapidae, keadaan taksonomi menjadi kurang jitu takrifnya. Sesetengah ahli taksonomi membalas dengan mengalihkan ular laut ke Elapidae untuk mewujudkan subkeluarga Elapinae, Hydrophiinae dan Laticaudinae, tetapi Laticaudinae boleh digugurkan jika Laticauda digolongkan dalam Hydrophiinae. Belum ada sesiapa lagi yang dapat mengaitkan hubungan-hubungan filogenetik antara pelbagai subkumpulan elapid dengan cukup meyakinkan, maka keadaannya masih tidak jelas. Oleh itu, yang lain pula memilih sama ada untuk terus mengusahakan susunan lama atas sebab praktik semata-mata ataupun menggumpalkan semua genus sekali ke dalam Elapidae tanpa sebarang pemecahan taksnomi untuk mencerminkan kerja yang masih perlu diusahakan.

*) Tidak termasuk subspesies nominat

Rujukan

Pautan luar

 
Ular